Athugasemdir
við áform um endurskoðun á lögum um stöðu íslenskrar tungu og íslensks táknmáls

1. Íslensk málnefnd
Hér er kynnt hugmynd um að leggja niður Íslenska málnefnd og stofna í staðinn svonefnt Íslenskuráð. Á þeim sextíu árum sem nefndin hefur starfað hefur skipan hennar nokkrum sinnum verið breytt – hún var upphaflega skipuð þremur, síðar fimm, svo fimmtán og nú sextán. Allan þennan tíma hefur hún starfað undir sama nafni og þótt nú sé gert ráð fyrir að fækka aftur í nefndinni úr sextán í fimm verður ekki séð að það afturhvarf til fyrra horfs kalli á nafnbreytingu. Verkefni Íslenskuráðs eiga líka að vera nokkurn veginn þau sömu og Íslenskrar málnefndar, nema hvað ákvæði um samningu málstefnu er fellt brott og bætt er við að ráðið skuli „stuðla að sýnileika og virkri samfélagsumræðu um málefni íslenskrar tungu“.
Það er ekki aðeins í fjölda nefndarfólks sem horfið er aftur til eldri skipunar, frá því fyrir 1990, heldur eru tilnefningaraðilar nokkurn veginn þeir sömu og þá voru, að breyttu breytanda. Menningaráðherra skipar tvo eins og áður, samstarfsnefnd háskólastigsins tilnefnir einn (áður háskólaráð Háskóla Íslands) og Árnastofnun einn (áður Orðabók Háskólans). Eina breytingin er sú að mennta- og barnamálaráðherra skipar einn fulltrúa (áður heimspekideild Háskóla Íslands). Þetta er óheppilegt. Í greinargerð minni til ráðuneytisins í vetur benti ég á að tíu þeirra sextán sem sitja í nefndinni eru fulltrúar félaga og stofnana sem vinna með íslenskt mál á einn eða annan hátt og það endurspeglar úrelt viðhorf til tungumálsins og hverjum það komi við.
Það má segja að næstum allir nefndarmenn séu fulltrúar „framleiðenda“ (eða „eigenda“) tungumálsins, fólks sem hefur atvinnu af því að vinna með íslenskt mál, en fulltrúa „neytenda“ málsins, almennra málnotenda, vanti nær algerlega í nefndina. Því verður að breyta en það stendur ekki til, þótt í tillögunni segi: „Hagsmunaaðilar þegar kemur að málefnum íslenskrar tungu eru í raun allir notendur og neytendur íslenskrar tungu. Til að nefna dæmi er nærtækt að tiltaka allt skólakerfið, frá leikskólum til háskóla, stjórnsýslu í víðum skilningi, hvort sem átt er við ríki eða sveitarfélög, Alþingi, dómstóla eða framkvæmdavaldið. Atvinnulífið og fjölmiðlar eru einnig augljósir hagsmunaaðilar, stofnanir, félagasamtök, einstaklingar o.s.frv.“
Ég vitna hér í tillögur mínar í áðurnefndri greinargerð: „Það mætti hugsa sér að í [málnefndinni] væru t.d. fulltrúar samtaka atvinnurekenda og launafólks, Öryrkjabandalagsins, Samtakanna ´78, Kvenréttindafélagsins, Íþróttasambands Íslands, Heimilis og skóla, Landssamtaka íslenskra stúdenta, Sambands íslenskra framhaldsskólanema og Samtaka Pólverja á Íslandi. Þar með væru komnir jafnmargir fulltrúar „neytenda“ og „framleiðenda“ í nefndina. Nefndin væri þá orðin 25 manna. Slík nefnd er vitaskuld of stór til að hægt sé að gera ráð fyrir að hún fundi oft eða fundir hennar verði skilvirkir. Hins vegar byði þessi skipan upp á að nefndinni yrði skipt í undirnefndir þar sem fjölbreytt sjónarmið fengju að njóta sín í hverri nefnd.“ Ég bætti við:
„Þetta gætu t.d. verið fimm nefndir sem hver væri skipuð fimm manns og fjölluðu um mismunandi viðfangsefni. Ein nefndin gæti fjallað um stöðu íslenskunnar og íslenskan málstaðal, önnur um skólamál og málefni ungs fólks, sú þriðja um málefni fjölmiðla og atvinnulífs, sú fjórða um mál og mannréttindi með sérstöku tilliti til viðkvæmra hópa eins og samkynhneigðra og fatlaðs fólks, og sú fimmta um íslensku sem annað mál og málefni innflytjenda. “ Í tillögunni er vissulega gert ráð fyrir að hægt sé að skipa „tímabundnar nefndir sem fjalla ættu um afmörkuð atriði eða málaflokka sem efst eru á baugi í samfélaginu hverju sinni og tengjast málefnum íslenskrar tungu“ en slíkar nefndir koma ekki í stað fastra nefnda.
Í tillögunni segir: „Velta má því fyrir sér hvort um fullt starf ætti að vera að ræða hjá formanni Íslenskuráðs.“ Í greinargerð minni sagði ég vissulega: „Það er lágmark að málnefndin hafi á að skipa einum föstum starfsmanni sem sinni verkefnum hennar og ekki öðru“ en ég er ekki sannfærður um að heppilegt sé að þessi starfsmaður sé formaðurinn, sérstaklega ef engin ákvæði eru um málfræðiþekkingu og skipunartími yrði aðeins tvö ár. Ég tel heppilegra fyrir samfellu í starfinu að ráðinn verði framkvæmdastjóri nefndarinnar og til hans verði gerðar kröfur um málfræðimenntun en hvorki í núverandi lögum né fyrirliggjandi tillögum er að finna neina tryggingu fyrir því að fullnægjandi málfræðiþekkingu sé að finna í forystu málnefndarinnar.

2. Íslensk málstefna og íslenskur málstaðall
Í gildandi lögum segir: „Um málstefnu og stöðu íslenskrar tungu skal leitað samvinnu við Íslenska málnefnd“ og einnig „Hlutverk Íslenskrar málnefndar er að […] gera tillögur til ráðherra um málstefnu“. Þetta hlutverk er ekki nefnt í upptalningu á verkefnum Íslensks málráðs í tillögunni en eðlilegt er að halda því inni. Í greinargerð minni í vetur sagði ég: „Þótt íslensk málstefna sé mótuð til nokkurra ára er nauðsynlegt að hún sé endurskoðuð árlega vegna örra samfélags- og tæknibreytinga. Sú endurskoðun er á verksviði Íslenskrar málnefndar […] en ráðherra leggi hana síðan fram til kynningar á Alþingi á hverju ári, t.d. í grennd við dag íslenskrar tungu.“ Ég tel mikilvægt að Alþingi staðfesti endurnýjaða málstefnu reglulega.
Í tillögunni segir: „Spyrja má hvort ekki sé æskilegt að fjalla um opinberan málstaðal í íslenskri málstefnu.“ Ég tek undir það og hef lagt áherslu á að Íslenskri málnefnd verði falið með lögum og reglugerð að standa fyrir endurskoðun íslensks málstaðals. En það er allt annað en að lögfesta staðalinn sjálfan eins og virðist vera rætt um í tillögunni, og umræða um innihald hans á ekkert erindi þar. Spurt er„hvort eðlilegt og sjálfsagt sé að í lögunum séu ákvæði um skyldu allra til að fylgja íslenskum málstaðli eða setja sérstaka kröfu um að allir sem þiggja opinbera styrki skuli fylgja íslenskum málstaðli“. Þetta er fráleit og raunar stórhættuleg hugmynd sem er í fyrsta lagi óframkvæmanleg og myndi í öðru lagi setja óþolandi hömlur á prent- og tjáningarfrelsi.
Umræðan um málstaðal er líka mjög loðin, ómarkviss og jafnvel villandi í tillögunum. Þar segir: „Málstaðall er yfirheiti yfir þær reglur sem hið opinbera hefur ákveðið að gilda skuli um íslenskt mál.“ Þetta er ekki í samræmi við venjulega notkun orðsins málstaðall – það hefur venjulega verið notað um það sem er viðurkennt sem „rétt mál“ í kennslu, kennslubókum, handbókum (t.d. Handbók um íslensku), orðabókum (t.d. Íslenskri orðabók), leiðbeiningarritum (t.d. Íslensku málfari eftir Árna Böðvarsson) og gagnabönkum (einkum Málfarsbankanum). Þar er ekki um að ræða neitt sem „hið opinbera hefur ákveðið“ nema hvað varðar reglur um stafsetningu og greinarmerki sem eru samdar af Íslenskri málnefnd og staðfestar af ráðuneyti.

3. Gildissvið
[bookmark: _GoBack]Spurt er hvort lög um íslenska tungu ættu að ná til fyrirtækja, félagasamtaka og einstaklinga auk opinberra aðila. Í greinargerð minni í vetur sagði ég: „Mikilvægt er að við endurskoðun laganna verði gildissvið þeirra víkkað þannig að þau taki einnig til einkaaðila – fyrirtækja og félagasamtaka. Það er eðlilegt að þeim verði gert skylt að nota íslensku, t.d. í auglýsingum og kynningarefni. Það kemur að sjálfsögðu ekki í veg fyrir að enska – eða annað erlent tungumál – verði einnig notað, en frumskilyrði á að vera að íslenska sé alls staðar í öndvegi.“ Ég tel aftur á móti að lögin eigi eingöngu að taka til notkunarsviðs íslensku en ekki til forms málsins, og tel alls ekki koma til greina að þau nái yfir málnotkun einstaklinga – það væri stórhættulegt.

4. Önnur lög
Bent er á að ákvæði um íslensku og notkun hennar er að finna í ýmsum lögum, svo sem sveitarstjórnarlögum, lögum um eftirlit með viðskiptaháttum og markaðssetningu, lögum um örnefni, mannanafnalögum og víðar, og spurt hvort slík ákvæði ættu fremur heima í lögum um íslenska tungu. Mér fyndist slíkt eðlilegt og það tengdist þá víkkuðu gildissviði laganna sem talað var um hér að framan. Aftur á móti finnst mér umræða um Stofnun Árna Magnússonar í íslenskum fræðum ekki eiga heima í tillögunni. Vissulega er stofnunin mikilvæg fyrir íslenska tungu en um hana gilda sérstök lög og þótt sjálfsagt sé að ræða stöðu og hlutverk hennar og hugsanlegar breytingar þar á hljóta þær breytingar að koma fram í lögum um stofnunina sjálfa.

